CELEX: 62013CN0284
Language: et
Date: 2013-05-24 00:00:00
Title: Kohtuasi C-284/13 P: Henkel AG & Co. KGaA, Henkel France’i 24. mail 2013 esitatud apellatsioonkaebus Üldkohtu (kolmas koda) 7. märtsi 2013 . aasta määruse peale kohtuasjas T-64/12: Henkel AG & Co. KGaA, Henkel France versus Euroopa Komisjon

27.7.2013   
            
            
               ET
            
            
               Euroopa Liidu Teataja
            
            
               C 215/10
            
         Henkel AG & Co. KGaA, Henkel France’i 24. mail 2013 esitatud apellatsioonkaebus Üldkohtu (kolmas koda) 7. märtsi 2013. aasta määruse peale kohtuasjas T-64/12: Henkel AG & Co. KGaA, Henkel France versus Euroopa Komisjon
   (Kohtuasi C-284/13 P)
   2013/C 215/13
   Kohtumenetluse keel: inglise
   
      Pooled
   
   
      Apellandid: Henkel AG & Co. KGaA, Henkel France (esindajad: advokaadid F. Brunet, E. Paroche, E. Bitton)
   
      Teine menetlusosaline: Euroopa Komisjon
   
      Apellantide nõuded
   
   Apellandid paluvad Euroopa Kohtul:
   
               —
            
            
               tühistada kohtumäärus osas, milles leiti, et Henkeli Üldkohtule esitatud hagi see nõue, millega taotleti vaidlustatud otsuse tühistamist, on vastuvõetamatu;
            
         
               —
            
            
               tunnistada, et Henkeli Üldkohtule esitatud hagi ei ole esemetu ja on vastuvõetav ning saata asi Üldkohtule tagasi asjakohaste faktide uuesti ülevaatamiseks;
            
         
               —
            
            
               tühistada kohtumäärus osas, millega jäeti Henkeli kohtukulud tema enda kanda ja mõisteti temalt välja komisjoni kohtukulud (kohtumääruse resolutsiooni punkt 3), ning mõista komisjonilt välja käesoleva ja Üldkohtu menetluse kulud.
            
         
      Väited ja peamised argumendid
   
   Käesolev apellatsioonkaebus koosneb kolmest väitest, millega apellandid vaidlustavad Üldkohtu järelduse, et neil puudus huvi vaidlustada vaidlustatud otsust Üldkohtus. Üldkohus on valesti leidnud, et vaidlustatud otsus muutus esemetuks tulenevalt ADLC otsusest, milles ADLC leidis, et dokumentide edastamine ei olnud apellantide kaitseõiguste järgimise tagamiseks vajalik ja et dokumendid ei olnud ADLC-s juhtumi analüüsimiseks asjakohased
   Apellandid väidavad vastupidi, et neil säilis õiguslik huvi menetluse algatamise vastu Üldkohtus, kuivõrd neil on vaja tugineda Prantsuse menetluses nendele dokumentidele tõendamaks, et (i) asjaolud, mille eest määrati karistus juhtumi COMP/39.579 puhul, on samad või vähemalt väga tihedalt seotud Prantsuse menetluses vastutusele võtmise asjaoludega, millel on mõju apellantide leebema kohtlemise staatusele Prantsusmaal ja et (ii) Henkeli nõuet saada luba kasutada neid dokumente Prantsuse menetluses dokumente ei käsitletaks leebema kohtlemise taotleja koostööst keeldumisena, mis õigustab trahvi vähendamist 25 %, mitte 30 % võrra, nagu leidis ADCL, vaid et seda käsitletaks seadusliku õiguse ja õigustatud huvi kasutamisena, täpsemalt kaitseõiguste teostamisena.
   Käesolev apellatsioonkaebus on jaotatud kolmeks väiteks:
   
               —
            
            
               esiteks, Üldkohus moonutas faktilisi asjaolusid, kuivõrd ta leidis vääralt, et ADLC otsusele ei ole järgnevat menetlusastet, milles dokumente saaks uuesti hinnata, kui vaidlustatud otsus tühistataks ja dokumendid edastataks ADLC-le;
            
         
               —
            
            
               teiseks on kohtumäärus puudulikult põhjendatud, kuna Üldkohus leidis, et Henkelil puudus huvi menetluse algatamise vastu, jättes hindamata Henkeli esitatud seisukohad; ja
            
         
               —
            
            
               kolmandaks, Üldkohus rikkus õigusnormi, jättes hindamata, kas Henkelil ei säilinud huvi Üldkohtus menetluse algatamise vastu, et vältida õigusvastase teo kordumist.
            
         Nendel põhjustel paluvad apellandid Euroopa Kohtul määrus tühistada.